Алексей Плешчеев
Познавам дни: без злоба, без любов…

Превод от руски: Надя Попова, —

chitanka.info

Познавам дни: без злоба, без любов,

без жажда действена и без стремление;

в кръвта ми няма порив, нито зов,

ума обзема странно вцепенение.

За призивите на живота глух,

аз съзерцавам хладно и безстрастно

това, което будния ми дух

преди тревожело е ежечасно.

И ласка нежна на жена дори

в такива дни сърцето ми не трогва,

не може огън в мен да разгори —

в позорен сън духа ми изнемогва.

Тогава ме връхлита черен страх:

змия ли там, в гърдите, се е свила,

нима не бликат чувства живи в тях,

в кръвта ми — огън, в тялото ми — сила?…

А аз не съм все още много стар…

О, боже на жадуващите изкупление!

Не позволявай сетната сърдечна жар

да погаси отровното съмнение!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.